b'\n_START_ARTICLE_\nKrisalida (Golouh)\n_START_SECTION_\n1. dejanje\n_START_PARAGRAPH_\nKralj, ki je popolnoma razo\xc4\x8daran nad \xc5\xbeivljenjem in se mu to\xc5\xbei po mladostnih iluzijah, si od Iluzionista za\xc5\xbeeli zabavo, kjer bodo vsi prisotni govorili le resnico. V pripravah na ve\xc4\x8der oziroma zabavo Iluzionist radovednemu slugi prika\xc5\xbee svoj repertoar. V njem nastopajo nesmrtni potujo\xc4\x8di komedijanti: Burke\xc5\xbe, ki vedno plete mre\xc5\xbeo videzov in resnice, Faust, ki tuhta, kako umreti in spet za\xc5\xbeiveti, Mefist, duh nemira in strasti, Don Kihot, optimist boja in utvar, Saloma, ki je \xc5\xbeivljenje v mo\xc4\x8di in razvratu, in nazadnje Krisalida, ki je ble\xc5\xa1\xc4\x8de\xc4\x8da kot zlatokril metulj , pooseblja \xc4\x8dlovekovo hrepenenje po lepoti, katerega lahko le ona dvigne iz stisk in ga pomiri. Iluzionist ho\xc4\x8de prepri\xc4\x8dati svojega kralja, da bo polno za\xc5\xbeivel, ko bo zopet za\xc4\x8del sanjati. Tako bo dosegel svojo Krisalido, a ne le kot senco in spomin, temve\xc4\x8d sve\xc5\xbeo in zapeljivo kot neko\xc4\x8d.\n_START_SECTION_\n2. dejanje\n_START_PARAGRAPH_\nLiki iz Iluzionistovega sveta kralju poka\xc5\xbeejo, kako zelo bi bil lahko sre\xc4\x8den, \xc4\x8de se le ne bi odel v \xc5\xbeelezje, zgrabil za me\xc4\x8d ter se odpravil na pot osvajanja. Poni\xc5\xbeni Harlekin pred komedijantskim vozom prosi za zavetje. Ko Pantalon spozna, da kruti svet Harlekina \xc5\xa1e ni dokon\xc4\x8dno pokvaril, da \xc5\xa1e vedno zna sanjati, ga sprejme. Harlekina objame tudi Kolombina, ki ga je zvesto \xc4\x8dakala. Tedaj se pojavi Mefisto, ki ho\xc4\x8de kralja pritegniti z viharnim in zapeljivim plesom Salome. Toda ne uspe mu, saj lik Fausta in lik Don Kihota opozorita kralja na bistveno, to je Krisalida, ki je njegova sre\xc4\x8da, mir in smoter.\n_START_SECTION_\n3. dejanje\n_START_PARAGRAPH_\nIluzionistovi igralci se spra\xc5\xa1ujejo, \xc4\x8de je prav, da ljudi zapeljujejo in jih slepijo. A iluzionist jih spomni, kaj pravzaprav po\xc4\x8dne: Krisalida je joker, v katerega vsak investira svoje najlep\xc5\xa1e in najbolj\xc5\xa1e, on pa jo jemlje tem ljudem in jim jo vra\xc4\x8da \xc5\xa1e lep\xc5\xa1o, iluzije ustvarja in jih podira. Krisalido je svojemu kralju vzel in jo pazil ta \xc4\x8das, ko je kralj hodil svojo pot krute sile, sedaj pa je pri\xc5\xa1el trenutek kraljeve najve\xc4\x8dje sre\xc4\x8de in prebujenja, saj bo zopet lahko sanjal... \xc4\x8carodej razgrne zadnjo zaveso, poka\xc5\xbee se Krisalida v obliki metulja. Vse je tako kot je bilo. Kralj je kon\xc4\x8dno spet sre\xc4\x8den in miren, s Krisalido odideta, Iluzionistova skupina se je izgubila \xc5\xbee prej, ostane le \xc5\xa1e stari sluga, spet sam.\n_START_SECTION_\nUprizoritev\n_START_PARAGRAPH_\nPrvi zabele\xc5\xbeen datum uprizoritve je 18.maj 1940 v SNG Maribor.'